Diari Oficial de la Generalitat Valenciana


Sumari del DOGV 9629, del 30-06-2023 (2023/7026)

RESOLUCIÓ de 19 de juny de 2023, del conseller d'Economia Sostenible, Sectors Productius, Comerç i Treball, per la qual es regula el permís de les persones treballadores a fi de poder exercir el dret al vot en les eleccions al Congrés dels Diputats i al Senat del dia 23 de juliol de 2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9629

Data del DOGV
:   30-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7026


Data del document
:   19-06-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Parlament nacional
    * eleccions
    * legislació

RESOLUCIÓ de 19 de juny de 2023, del conseller d'Economia Sostenible, Sectors Productius, Comerç i Treball, per la qual es regula el permís de les persones treballadores a fi de poder exercir el dret al vot en les eleccions al Congrés dels Diputats i al Senat del dia 23 de juliol de 2023. [2023/7026]  
Una vegada convocades eleccions al Congrés dels Diputats i al Senat pel Reial decret 400/2023, de 29 de maig (BOE 30.05.2023), eleccions que se celebraran el diumenge 23 de juliol de 2023, d'acord amb el que es disposa en el Reial decret 605/1999, de 16 d'abril (BOE 17.04.1999), pel qual es dicten normes de regulació complementària dels processos electorals, amb l'acord previ amb la Delegació del Govern, cal adoptar en l'àmbit de la Comunitat Valenciana les mesures corresponents respecte de l'horari laboral de les persones treballadores que no gaudisquen en aquest dia del descans setmanal, i per a aquesta finalitat, de conformitat amb les esmentades normes i el que es disposa en el Reial decret 4105/1982, de 29 de desembre, i el Decret 175/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, resolc:  
  
Primer  
El diumenge 23 de juliol de 2023, les empreses en les quals presten els seus serveis persones treballadores que tinguen la condició d'electora i que no gaudisquen en tal dia del descans setmanal previst en l'article 37 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, concediran a aquelles permisos a fi que puguen participar en les eleccions convocades.  
Aquest permís serà retribuït per l'empresa de conformitat amb el que s'estableix en l'article 37.3.d del mateix Reial decret legislatiu 2/2015, de 23 d'octubre.  
  
Segon  
La concessió del permís a què es refereix l'apartat anterior s'ajustarà a les següents normes:  
a) Persones treballadores l'horari de treball de les quals no coincidisca amb el de l'obertura de les meses electorals o ho faça per un període inferior a dues hores: en aquests supòsits no tindran dret a permís retribuït.  
b) Persones treballadores l'horari de treball de les quals coincidisca en dues o més hores i menys de quatre amb l'horari d'obertura de les meses electorals: gaudiran de permís retribuït de dues hores.  
c) Persones treballadores l'horari de treball de les quals coincidisca en quatre o més hores i menys de sis amb l'horari d'obertura de les meses electorals: gaudiran de permís retribuït de tres hores.  
d) Persones treballadores l'horari de treball de les quals coincidisca en sis o més hores amb l'horari d'obertura de les meses electorals: gaudiran d'un permís retribuït de quatre hores.  
En tots els casos anteriors, quan, per tractar-se de persones treballadores contractades a temps parcial, realitzen una jornada inferior a l'habitual en l'activitat, la duració del permís ressenyat abans es reduirà en proporció a la relació entre la jornada de treball que desenvolupen i la jornada habitual de les persones contractades a temps complet en la mateixa empresa.  
Correspondrà a la persona responsable de l'empresa la distribució, sobre la base de l'organització del treball, del període en què les persones treballadores disposen del permís per a acudir a votar.  
  
Tercer  
Les persones treballadores per compte d'altri que el diumenge 23 de juliol no gaudisquen del descans setmanal, i hagen sigut nomenades per a ocupar llocs de presidència o vocalia de les meses electorals, així com les persones que acrediten la seua condició d'interventores o interventors, tenen dret a un permís retribuït durant el dia de la votació i de cinc hores en la jornada immediatament posterior. Aquesta reducció de jornada de cinc hores correspondrà igualment a aquestes persones encara que gaudisquen del descans setmanal en la jornada del 23 de juliol.  
Així mateix, les persones que acrediten la condició d'apoderades o apoderats, tenen dret a un permís retribuït durant el dia de la votació, si no gaudeixen en tal data del descans setmanal.  
Si alguna de les persones compreses en qualsevol dels dos supòsits anteriors ha de treballar en el torn de nit en la data immediatament anterior a la jornada electoral, l'empresa, a petició de la persona interessada, haurà de canviar-li el torn, perquè puga descansar la nit anterior al dia de la votació.  
  
Quart  
Les reduccions de jornada a conseqüència dels permisos desenvolupats en els anteriors apartats no suposaran una minva de la retribució que per tots els conceptes estigueren obtenint les persones treballadores, i servirà com a justificació adequada, d'acord amb el que s'estableix en l'article 37.3.d de l'Estatut dels Treballadors, la presentació d'un certificat de vot o, si escau, l'acreditació de la mesa electoral corresponent.  
  
  
Cinqué  
Les regles sobre concessió de permisos retribuïts contingudes en la present resolució seran, així mateix, aplicables al personal empleat públic al servei de les administracions públiques valencianes, d'acord amb la normativa específica aplicable.  
  
Sisé  
La present resolució es publicarà en el Diari Oficial de la Generalitat Valenciana; al mateix temps, se'n donarà la màxima difusió, per al coneixement general.  
  
De conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es pot recórrer potestativament en reposició o bé caldrà plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant de la Conselleria d'Economia, Sostenible, Sectors Productius, Comerç i Treball, en el termini d'un mes a comptar des de l'endemà de ser publicada.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
c) En el cas que el recurrent siga una administració local, de conformitat amb el que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa, no pot interposar recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la notificació o publicació, si escau, d'aquest acord en el Diari Oficial de la Generalitat Valenciana, podrà formular requeriment raonat perquè s'anul·le o es revoque l'acord, tenint en compte que això no incideix en la seua executivitat, ni interromp els terminis de cara a la seua fermesa, per no ser substitutiu del règim de recursos en via administrativa.  
  
València, 19 de juny de 2023.- El conseller d'Economia Sostenible, Sectors Productius, Comerç i Treball: Rafael Climent González.